
A kreativitást elősegítő osztálytermi légkör vizsgálata a Kreatív Klíma Kérdőív (KKK) használatával

Absztrakt
A gazdasági életben, a munkaerőpiacon egyre növekszik az igény az innováció, valamint a kreatív gondolkodású emberek iránt. A kreativitás kritériumainak csak a kellőképpen nyitott, rugalmas, motivált, kockázatvállaló személyiségek tudnak megfelelni. Ehhez azonban arra van szükség, hogy a legfogékonyabb korban, az iskolai környezet katalizátorként működjön a tanulók kreativitásának fejlesztésében. Lehetőséget kell biztosítanunk a gyerekeknek szellemi javaik értékesítésére, kifejezésére.
Az elmúlt évtizedekben a kreativitást befolyásoló környezeti tényezők kerültek a vizsgálatok középpontjába. Létjogosultsága lenne egy olyan mérőeszköz kialakításának, amelyik kifejezetten iskolai kontextusban, a tanórán lezajló események értelmezése mentén vizsgálja a kreativitást támogató légkör jellemzőit. Ez nemcsak kutatási szempontból, hanem a gyakorlat oldaláról is jelentős lépés lehetne a tanítási módszerek és a kreativitás összefüggéseinek feltárása érdekében (Péter-Szarka, 2012).A jelen kutatás célja, hogy a középiskolákban a környezeti feltételeket megfelelően mérő mérőeszközt hozzon létre. Egy olyan kérdőívet, amely nem a kreatív teljesítményt hivatott mérni, hanem a kreativitást elősegítő környezeti tényezőket. Ha a Kreatív Klíma Kérdőív hozzáférhetővé válna a magyar középiskolák számára, akkor elősegíthetné a kreativitásfejlesztést, tudatosabbá, hatékonyabbá tehetné a pedagógusok munkáját e téren.
A dolgozat a Kreatív Klíma Kérdőív elsőkörös verziójának szerkesztésének folyamatát, az ahhoz kapcsolódó 3 dimenzió (Motiváció, Bátorítás, Csoport) és a 8 alfaktor (Kihívás, érdekesség, értelmesség, Autonómia, beleszólás, Célok iránti elkötelezettség, Bátorítás a nyitottságra, az új dolgok kockáztatására, kipróbálására, Bátorítás a sokféleségre, nézőpontok változatosságára és a kettősség, bizonytalanság tűrésére, Elegendő idő, elmélyedés, Csoport bizalom, támogatás, Játékosság, humor) létrehozását mutatja be, valamint az itemszelekcióhoz szükséges statisztikai elemzéseket. Összegzi a 39 település különböző gimnáziumaiban és szakközépiskoláiban elvégzett 234 kérdőíves felmérés eredményeit, s ezek tükrében kijelöli a további kutatási irányt.

